รมช.อุตฯ เยี่ยมชมบริษัท สารัชมาร์เก็ตติ้ง จำกัด จ.เพชรบูรณ์ พร้อมแนะเพิ่มมูลค่าผลิตภัณฑ์มะขามแปรรูปอย่างต่อเนื่อง

จังหวัดเพชรบูรณ์ 17 กันยายน 2561 -นายสมชาย หาญหิรัญ รัฐมนตรีช่วยว่าการกระทรวงอุตสาหกรรม ลงพื้นที่ตรวจเยี่ยมผู้ประกอบการจังหวัดเพชรบูรณ์ บริษัท สารัชมาร์เก็ตติ้ง จำกัด อำเภอหล่มเก่า จังหวัดเพชรบูรณ์ ในโอกาสเดินทางมาตรวจราชการและร่วมประชุม ครม. อย่างเป็นทางการนอกสถานที่ ครั้งที่ 7/2561 ณ จังหวัดเพชรบูรณ์ พร้อมด้วย นายสันติ กีระนันทน์ ผู้ช่วยรัฐมนตรีประจำกระทรวงอุตสาหกรรม นางสาวนิสากร จึงเจริญธรรม รองปลัดกระทรวงอุตสาหกรรม นายวีรศักดิ์ ศุภประเสริฐ ผู้ตรวจราชการกระทรวงอุตสาหกรรม นายภานุวัฒน์ ตริยางกูรศรี นายเดชา จาตุธนานันท์ รองอธิบดีกรมส่งเสริมอุตสาหกรรม และผู้บริหารระดับสูงของกระทรวงอุตสาหกรรม โดยมี คุณสุภาลักษณ์ กมลธรไท กรรมการผู้จัดการด้านการผลิต ของบริษัท สารัชมาร์เก็ตติ้ง จำกัด ร่วมด้วยคณะองค์กรปกครองส่วนท้องถิ่น ให้การต้อนรับ และนายสารัช กมลธรไท กรรมการผู้จัดการด้านการตลาด กล่าวบรรยายสรุปผลการดำเนินงานของบริษัท

บริษัท สารัชมาร์เก็ตติ้ง จำกัด เป็นผู้ผลิตผลิตภัณฑ์มะขามแปรรูปรายใหญ่ของไทย ที่กระทรวงอุตสาหกรรม โดยกรมส่งเสริมอุตสาหกรรม ได้ส่งเสริมพัฒนาและสนับสนุนทั้งด้านการลดต้นทุนการผลิต การบริหารจัดการโลจิสติกส์ การบริหารด้านการเงิน ผ่านโครงการพัฒนาขีดความสามารถในการแข่งขันของอุตสาหกรรมแปรรูปการเกษตร การพัฒนาบรรจุภัณฑ์ การทดสอบตลาด และส่งเสริมการพัฒนาผลิตภัณฑ์ อาทิ การนำเมล็ดมะขามที่ไม่มีมูลค่า หรือมีมูลค่าน้อย มาพัฒนาเป็นผลิตภัณฑ์ซีรั่มจากเมล็ดมะขาม โดยช่วยเพิ่มมูลค่าของผลิตภัณฑ์ ภายใต้กิจกรรมการพัฒนาสร้างสรรค์นวัตกรรมใหม่จากวัสดุที่ไม่ใช้แล้วโดยเทคโนโลยีการผลิตที่สะอาด 3R ของสำนักงานอุตสาหกรรมจังหวัดเพชรบูรณ์ หน่วยงานกระทรวงอุตสาหกรรมในพื้นที่ โดยได้รับมาตรฐานผลิตภัณฑ์ต่างๆ อาทิ GMP, HACCP, Green Industry Level 2 เป็นต้น โอกาสนี้ รัฐมนตรีช่วยว่าการกระทรวงอุตฯ ได้เยี่ยมชมสถานประกอบการ ขั้นตอนการผลิต ตลอดทั้งเยี่ยมชมบูธมะขามสารัชด้วย### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว